送朱職方提舉運鹽
作者：歐陽修
朝代：宋

paragraphs: 齊人謹鹽筴，伯者之事爾。
計口收其餘，登耗以生齒。
民充國亦富，粲若有條理。
惟非三王法，儒者猶爲恥。
後世益不然，榷奪由漢始。
權量自持操，屑屑已甚矣。
穴竈如蜂房，熬波銷海水。
豈知戴白民，食淡有至死。
物艱利俞厚，令出姦隨起。
良民陷盜賊，峻法難禁止。
問官得幾何，月課煩笞箠。
公私兩皆然，巧拙可知己。
英英職方郎，文行粹而美。
連年宿與泗，有政皆可紀。
忽來從辟書，感激赴知己。
閔然哀遠人，吐策獻天子。
治國如治身，四民猶四體。
奈何窒其一，無異鈦厥趾。
工作百商行，本末相表裏。
臣請通其流，爲國掃泥滓。
金錢歸府藏，滋味飽閭里。
利害難先言，幾月可較比。
鹽官皆謂然，丞相曰可喜。
適時乃爲才，高論徒譎詭。
夷吾苟今出，未以彼易此。
隋堤樹毿毿，汴水流瀰瀰。
子行其勉旃，吾黨方傾耳。